L-Ewwel Pitazz – Noti 95-96 (għal paragrafi 431-440) Swor Fawstina ħasbet li kellha titlaq mill-Kongregazzjoni tal-Madonna tal-Ħniena u tibda komunita' ġdida, li x-xogħol tagħha kellu jkun li xxerred id-devozzjoni tal-Ħniena Divina u titlob għall-ħniena tad-dinja. Swor Fawstina kitbet li l-Mulej Ġesu' kien qed jitlob mingħandha t-twaqqif ta' Komunita' ġdida, li l-iskop tagħha kellu jkun li titlob għall-Ħniena Divina għad-dinja u li xxerred id-devozzjoni tal-Ħniena Divina. Peress li ma riedet tagħmel xejn waħedha Swor Fawstina afdat dawn l-ispirazzjonijiet f'idejn il-konfessur tagħha, Dun Sopocko, fis-Superjura Ġenerali, Madre Michael Moraczewska u, wara li marret Krakovja, ukoll f'Patri J. Andrasz, SJ. Il-konfessuri ma setgħux jiddeċiedu; Madre Michael tat il-permess tagħha wara li damet ittella' u tinżel għal ħafna żmien, imma għamlet enfasi li ma kienet qiegħda tieħu l-ebda responsabbilta'. Swor Fawstina daret lejn l-Arċisqof Romuald Jalbrzykowski bl-ispirazzjonijiet tagħha. Huwa ma rrifjutax imma qal li kien meħtieġ li wieħed jistenna sinjal iktar ċar mis-sema. Minkejja sforzi kontinwi, Swor Fawstina ma għexitx biżżejjed biex tara it-twaqqif tal-komunita' ġdida. Kien biss grazzi għall-isforzi ta' Dun Sopocko li l-affari tqajmet f'laqgħa tas-"Siegħa tal-Bibbja" li saret fl-1941; u fil-15 ta' Ottubru 1941, l-ewwel kandidata ħadet il-vot tal-kastita' quddiem Dun Sopocko, u wegħdet faqar u ubbidjenza. Fis-sena ta' wara kandidati oħrajn ingħaqdu magħha u għamlu voti u wegħdiet simili. Fl-1946 l-ewwel kandidati, Osinska u Nabrowska, telqu minn Vilnius u marru joqgħodu f'Mysliborz, fid-djoċesi ta' Gorzow. Xi wħud oħrajn ingħaqdu magħhom, u bil-mod il-mod bdiet tiżviluppa l-Kongregazzjoni. Fit-2 ta' Awwissu 1955, l-Ordinarju ta' Gorzow Zygmunt Szelazek, fuq bażi ta' awtorizzazzjoni speċjali, waqqaf il-Kongregazzjoni tal-iżjed Qaddis Mulej Ġesu' Kristu, Feddej Ħanin, li kellha l-iskop li xxerred il-kult tal-Ħniena Divina u li tgħin il-ġerarkija tal-Knisja. B'dan il-mod twettqet ix-xewqa tal-Qaddisa mingħajr il-parteċipazzjoni personali tagħha. (Ara O. Izydor Borkiewicz, OFM Con., il-manuskritt "Kowalska Helena", paġna 18)
Noti tad-Djarju ta' Santa Fawstina Kowalska (Noti 95-96) għal par. 431-440